REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/174-15

17. jul 2015. godine

B e o g r a d

**ZAPISNIK**

**SA 28. SEDNICE ODBORA ZA LjUDSKA I MANjINSKA PRAVA**

**I RAVNOPRAVNOST POLOVA**

**ODRŽANE 24. APRILA 2015. GODINE**

Sednica je počela u 13 časova.

Sednicom je predsedavao predsednik Odbora Meho Omerović.

Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Zlata Đerić, Dubravka Filipovski, Vladica Dimitrov, Ljibuška Lakatoš, Aida Ćorović, Vera Paunović i Biljana Hasanović Korać, članovi Odbora.

Sednici nisu prisustvovali članovi Odbora: Suzana Šarac, Slobodan Perić, Stefana Miladinović, Olena Papuga, Elvira Kovač i Sulejman Ugljanin.

**Predsednik Odbora** je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Predstavanje Trećeg nacrta Akcionog plana za Poglavlje 24.

Članovi Odbora su jednoglasno PRIHVATILI predloženi Dnevni red.

Predsednik Odbora je pozdravio prisutne i dao reč koordinatorima potpoglavlja i predstavnicima Ministarstva unutrašnjih poslova.

**Miodrag Lazić** je ukazao da je razlog što se konsultuje Parlament u ovom trenutku to što je dokument dovoljno objektivan, da postoji dovoljan broj aktivnosti o kojima možemo da razgovaramo i da je u dovoljnoj meri usaglašen sa ostalim institucijama. Za mandat ovog odbora smatra da su najvažnije oblasti trgovina ljudima i zaštita svedoka, migracije, azil, spoljne granice i šengen. Nakon konsultacija sa Parlamentom, imajući u vidu da je dobijeno pozitivno mišljenje Ministarstva finansija, Akcioni plan će ponovo biti upućen Evropskoj komisiji. Ukazao je da se velik broj aktivnosti već implementira ili su završene, u kom slučaju se prebacuju u uvodni deo Akcionog plana. Pored Ministarstva unutrašnjih poslova ostali organi koji učestvuju u izradi Akcionog plana su Republičko javno tužilaštvo, Bezbednosno-informativna agencija, Ministarstvo finansija, Ministarstvo spoljnih poslova i Ministarstvo pravde.

**Dražen Maravić** je ukazao na potrebu da se obezbedi princip rodne ravnopravnosti i učešće žena u pregovaračkom procesu. Nakon eksplanatornog skrininga na kome je Evropska komisija predstavila kako izgleda pravo EU u ovim oblastima, vođen je bilateralni skrining kojim se utvrđivalo kako primeniti preporuke tj. pravo EU na naš sistem. Novi pristup EU je takav da države treba da budu sposobne da sprovode sve propise EU pre stupanja u članstvo i da se izvrši provera rezultata tog sprovođenja. To se odrazilo i na strukturu akcionog plana, a koja takođe zavisi i od toga da li imamo konkretnu preporuku ili mi treba da je razradimo. Nastojali su da ne predviđaju nova sredstva radi realizacije preporuka, već da se koriste raspoloživi resursi ili da se postojeći kapaciteti preraspodele, kao i, gde god je moguće, da se koriste bilateralni resursi i donacije, odnosno donacije Evropske unije. Akcioni plan ima uvod u kome je dato objašnjenje procesa izrade i sprovođenja akcionog plana, uvod u svako potpoglavlje tj. opis stanja, a zatim svako potpoglavlje sadrži preporuku i glavni razultat koji treba da obezbedi da se preporuka realizuje, kao i merenje uticaja, aktivnosti i nosioce aktivnosti, resurse, rokove i merenje indikatora. Akcioni plan sadrži ukupne troškove do kojih su došli na osnovu programskog budžetiranja. Zbog čestih promena Akcionog plana, a zbog preporuka koje se dobijaju od Evropske komisije, u ovoj fazi je isti rađen na engleskom jeziku, a u kasnijoj fazi će biti obezbeđen prevod na srpski jezik. Želja im je da u izveštavanju o sprovođenju Akcionog plana uključe rodnu dimenziju i o tome su se konsultovali sa organizacijama civilnog društva.

**Gordana Janićijević** je predstavila deo Akcionog plana koji se odnosi na borbu protiv organizovanog kriminala. U ovoj oblasti smo dobili 11 preporuka, a dve su od značaja za Odbor. Prva se odnosi na borbu protiv trgovine ljudima. Ona podrazumeva usvajanje Nacionalne strategije za borbu protiv trgovine ljudima i akcionog plana i to je ono što Evropska komisija u prvom redu traži. Trenutno se Strategija nalazi na sajtu Ministarstva unutrašnjih poslova i istekao je rok za javnu raspravu. Planirano je njeno usvajanje u septembru 2015. godine. Dalje aktivnosti su u stvari razrada Strategije. Naglasila je da će organizacije civilnog društva biti uključene u monitoring Strategije. Jedna od mera jeste i izrada identifikatora, odnoso kriterijuma za ranu identifikaciju žrtava trgovine ljudima. Nosilac ove aktivnosti je Centar za zaštitu žrtava trgovine ljudima. Izrada kriterijuma je u završnoj fazi. Istakla je potrebu da se obezbedi princip nekažnjavanja žrtava trgovine ljudima. Imamo neke mehanizme u Krivičnom zakoniku, ali da li su oni dovoljni ili treba da se izmeni Krivični zakonik tako što ćemo eksplicitno uneti ovaj princip, pokazaće analiza koja treba da se uradi. Pitanje naknade štete žrtvama će takođe biti predmet analize. U tom smislu Astra je uradila nacrt programa koji se upravo odnosi na predlog izmene Krivičnog zakonika u tom delu. Gotovo sve Astrine komentare na Akcioni plan su usvojili, uključujući i „Tijanino upozorenje“ koje su uneli u Akcioni plan. Srbija jeste potvrdila Konvenciju o naknadi štete za žrtve nasilja, ali je još nije ratifikovala, i to bi trebalo da bude urađeno, pogotovo jer ona predviđa osnivanje državnog fonda za naknadu štete žrtvama. Treba da bude uspostavljen Nacionalni koordinator za borbu protiv trgovine ljudima, kao i Kancelarija nacionalnog izvestioca koja zbog finansijskih razloga treba da bude uspostavljena 2019. godine. Drugo pitanje koje je istakla jeste zaštita svedoka. Ukazala je da trenutno u okviru Višeg tužilaštvu u Beogradu postoji Služba za informisanje oštećenih i svedoka, a ona će se transformisati u Službu za podršku žrtvama. Plan je da se na nivou svih viših tužilaštava osnuje takva služba. Ta služba će pružati podršku žrtvama od početka do kraja postupka, a ne samo dok traje suđenje. Potrebno je i jačanje Jedinice za zaštitu svedoka.

**Jelena Vasiljević** je govorila o delu koji se odnosi na migracije i azil. Naglasila je da je bitno uključiti komponentu bezbednosti u postupanje sa migrantima, a sve to opet mora biti u skladu sa poštovanjem ljudskih prava i posebnih potreba migranata i azilanata naročito imajući u vidu ugrožene kategorije. Potpuno usklađivanje sa EU direktivama će biti u kasnijoj fazi pregovaračkog procesa. U ovom možemo računati na značajnu pomoć IPA fondova, bilateralnih sredstava i sredstava međunarodnih organizacija koje se bave migracijama. Zakon o strancima i Zakon o azilu treba da se menja, kao i Zakon o zapošljavanju stranaca u kasnijoj fazi. Nemamo eksplicitan zahtev da menjamo strategije u ovoj oblasti, ali smo naveli da treba menjati Strategiju o ilegalnim migracijama, a verovatno će se donositi nova Strategija upravljanja migracijama. Proširiće se kapaciteti postojećeg Prihvatilišta za strance, što je i eksplicitan zahtev Evropske komisije i izvršiće se prilagođavanje ugroženim kategorijama, kao što su trudice, maloletnici i dr. Potrebno je i da predvidimo mehanizme koje ćemo aktivirati u slučaju naglog priliva velikog broja migranata, što je zahtev Evropske komisije. Kada je u pitanju sistem azila, zahtevi Evropske komisije su se odnosili na to da imamo održiv budžet, da se osnuje Kancelarija za azil (što je već urađeno), da se prošire kapaciteti centara za azil koji su u nadležnosti Komesarijata za azil i izbeglice, i da imamo efikasnije sprovođenje samog postupka azila. Što se tiče integracije azilanata, potrebno je doneti posebne programe.

**Ljiljana Malušić** je iznela stav da je ovaj nacrt Akcionog plana veoma detaljan i da su veoma dobro prezentovane najvažnije aktivnosti.

**Dubravka Filipovski** je konstatovala da nas čeka dosta zajedničkog posla, kako na donošenju zakona tako i strategija. U vezi pitanja ljudskih kapaciteta i sredstava misli da imamo dovoljno ljudskih kapaciteta, ali je problem zapošljavanje zbog mera štednje. U vezi navoda predstavnika Ministarstva, da je želja da uključe rodnu dimenziju u ovaj proces, izjavila je da to nije želja, nego obaveza.

**Meho Omerović** je izneo stav da bi bilo dobro da u narednom periodu Odbor dobije skraćen pregled zakonodavnih aktivnosti, tj. onog što se očekuje da će biti aktivnost u Narodnoj skupštini. On je predložio da Odbor za ljudska i manjinska prava Odboru za evropske integracije dostavi sledeći

IZVEŠTAJ

Odbor za ljudska i manjinska prava i ravnopravnost polova je odlučio da predloži Odboru za evropske integracije da da pozitivno mišljenje na predstavljeni Treći nacrt akcionog plana za Poglavlje 24.

Za izvestioca Odbora na sednici Odbora za evropske integracije određen je Meho Omerović, predsednik Odbora.

Obor je jednoglasno usvojio Izveštaj koji će se dostaviti Odboru za evropske integracije.

Sednica je zaključena u 13.50 časova.

SEKRETAR ODBORA PREDSEDNIK ODBORA

Rajka Vukomanović Meho Omerović